
POLITIKA SANKCIJA I IZUZEĆA













I. Izjava o Politici
Društvo Coca-Cola HBC i s njime povezana društva (zajedno „CCHBC“ ili „Društvo“) obvezuju se na usklađenost sa svim gospodarskim zakonima, propisima, embargima i restriktivnim mjerama („Sankcije”) primjenjivima na njihovo poslovanje.
Postupanje protivno Sankcijama može dovesti do izricanja teških kaznenopravnih i građanskopravnih kazni protiv Društva i pojedinih zaposlenika, službenika i rukovoditelja, kao i do značajne reputacijske štete za CCHBC. Ova Politika navodi ključne korake i načela kojima se osigurava usklađenost s primjenjivim Sankcijama.   
Nepridržavanje ove Politike ima ozbiljne posljedice i može dovesti do primjene disciplinskih mjera, pa čak i otkaza ugovora o radu. Kršenje Sankcija može imati i pravne posljedice za uključene pojedince i Društvo, uključujući visoke novčane kazne i kaznu zatvora.
U svrhu provedbe ove Politike CCHBC je usvojilo Postupak provjere Sankcija. Molimo pročitajte Smjernice CCHBC-a o postupku provjere Sankcija u kojima su zaposlenicima dane praktične upute o informacijama koje je potrebno provjeriti pri ugovaranju potencijalnih transakcija. Postupak provjere Sankcija važan je postupak unutarnje kontrole kojeg se treba pridržavati radi procjene poslovnih transakcija koje bi mogle biti podložne ograničenjima propisanih Sankcijama.

II. Tko je obvezan postupati u skladu s ovom Politikom?
Ova Politika obvezujuća je za sve zaposlenike Društva bilo gdje u svijetu, neovisno o njihovom mjestu rada, ulozi ili hijerarhiji radnog mjesta. Navedeno se odnosi na sve zaposlenike, menadžere, članove izvršnog rukovodstva i rukovoditelje/direktore Društva.
Zahtijevamo i da se privremeni ili ugovorni zaposlenici, konzultanti, zastupnici i sve treće strane koje nastupaju u ime Društva pridržavaju načela Politike.


III. Što su Sankcije?
Sankcije su mjere koje vlade i međunarodna tijela (poput Ujedinjenih naroda) uvode radi ograničavanja poslovanja s pojedinim državama, subjektima i pojedincima. One poprimaju različite oblike, uključujući:
· opsežne zabrane poslovanja s pojedinim državama, pojedincima ili poslovnim subjektima;
· trgovinska ograničenja, uključujući embarga na oružje i zabrane izvoza određene opreme;
· financijske sankcije, poput zamrzavanja imovine i zabrana financijskih transakcija, i
· zabrane putovanja.

IV. Tko može prekršiti Sankcije?
Sankcije EU-a primjenjuju se na:
· Društva i državljane EU-a u odnosu na sve aktivnosti bilo gdje u svijetu; 
· Društva koja nisu iz EU-a i zaposlenike koji nisu državljani EU-a u odnosu na sve aktivnosti u EU-u te na sve poslove koji se djelomično ili u cijelosti odvijaju u EU-u.


Sankcije SAD-a primjenjuju se na:
· američka društva i njihove prekomorske podružnice u odnosu na sve aktivnosti bilo gdje u svijetu; 
· američke državljane i osobe sa stalnim boravkom u SAD-u (tj. nositelje „zelene karte“) u odnosu na sve aktivnosti bilo gdje u svijetu;
· neamerička društva i zaposlenike koji nisu američki državljani u odnosu na sve aktivnosti u Sjedinjenim Američkim Državama i na sve poslove koji se djelomično ili u cijelosti odvijaju u Sjedinjenim Američkim Državama.
Sjedinjene Američke Države uvele su i takozvane „sekundarne sankcije”, koje se izravno primjenjuju na društva i pojedince izvan SAD-a. Te Sankcije predviđaju primjenu niza mjera osmišljenih za isključivanje kršitelja koji nisu iz SAD-a iz američkog gospodarstva.

Švicarske Sankcije primjenjuju se na:
· švicarske državljane, sva društva osnovana po švicarskom pravu i sve osobe, bez obzira na državljanstvo, dok borave u Švicarskoj; 
· osobe i društva izvan Švicarske u odnosu na sve aktivnosti u Švicarskoj te sve poslove koje se u cijelosti ili djelomično odvijaju u Švicarskoj.
Sankcije UK-a:
· društva i državljane Ujedinjene Kraljevine u odnosu na sve što rade bilo gdje u svijetu, čak i kad je državljanin Ujedinjene Kraljevine zaposlen u društvu koje nije iz UK-a;
· društva izvan Ujedinjene Kraljevine i zaposlenici koji nisu državljani Ujedinjene Kraljevine u odnosu na sve što rade u UK-u i sve poslove koje se u cijelosti ili djelomično odvijaju na teritoriju UK-a.

V. Što je zabranjeno Sankcijama?
Općenito, Sankcije zabranjuju: 
· Poslovanje s pojedincima ili subjektima koji se nalaze na primjenjivim popisima zamrznute imovine, kao što je američki popis posebno imenovanih državljana i blokiranih osoba, konsolidirani popis ciljeva financijskih sankcija EU-a ili bilo koji popis koji vodi bilo koje relevantno tijelo (uključujući Švicarsku i Ujedinjenu Kraljevinu).
· Poslovanje sa subjektima u vlasništvu ili pod kontrolom subjekata s prethodno navedenih popisa.
· Poslovanje s robom ili uslugama kojim bi se kršile primjenjive trgovinske sankcije, uključujući zabrane izvoza ili uvoza.
· Poslovanje s određenim državama ili teritorijima. Na primjer, američkim poslovnim subjektima i državljanima općenito je zabranjeno poslovati s Kubom, Iranom, Sjevernom Korejom i Krimom. Ograničenja poslovanja s nekima od navedenih područja odnose se i na društva i državljane Europske unije, Švicarske i Ujedinjene Kraljevine.
· Olakšavanje transakcija u kojima sami ne smijete izravno sudjelovati. Na primjer, američki državljanin ne smije podržati niti odobriti poslovanje društva koja nije iz SAD-a s Krimom. Isto tako, tvrtka iz EU ne smije koristiti svoju podružnicu izvan EU-a za poslovanje sa subjektom iz EU-a kojem je zamrznuta imovina niti za poslove zabranjene sankcijama EU-a.


VI. Kada se i na koji način osobe iz EU-a, Švicarske ili Ujedinjene Kraljevine moraju izuzeti?
Mogu postojati okolnosti u kojima je subjektu CCHBC-a, u skladu s važećim zakonima, dopušteno sudjelovati u pravnom poslu koji je za druge subjekte ili zaposlenike CCHBC-a transakcija zabranjena sankcijama EU-a, Švicarske, Ujedinjene Kraljevine ili SAD-a. 
U tim slučajevima, subjekti i zaposlenici iz EU-a, Švicarske, Ujedinjene Kraljevine ili SAD-a koji podliježu Sankcijama ne smiju sudjelovati u takvom pravnom poslu ili transakciji niti ih na drugi način podržavati, osim ako su za to dobili dozvolu nadležnog tijela ili su za to ovlašteni po drugoj osnovi.
Zaposlenicima, dužnosnicima ili rukovoditeljima koji se moraju pridržavati na njih primjenjivih Sankcija zabranjeno je poduzimati sve od sljedeće navedenog:
· pružati bilo kakve savjete, pomoć ili drugu podršku u vezi s poslovima koji su, izravno ili neizravno, povezani s bilo kojom zabranjenom transakcijom
· nadzirati, ovlastiti ili odobriti bilo koji pravni posao koji je, izravno ili neizravno, povezan sa zabranjenom transakcijom ili upravljati ponašanjem drugih zaposlenika ili usmjeravati takvo ponašanje u vezi s takvim poslom.
· pregledavati, odobravati ili komentirati uvjete bilo koje transakcije ili poslovne dokumentacije, sudjelovati u bilo kakvim pregovorima ili na drugi način pomagati u promicanju transakcije koja je izravno ili neizravno povezana s bilo kojom zabranjenom transakcijom.
· sudjelovati u restrukturiranju bilo kakvih transakcija, operacija, proizvoda ili usluga u svrhu olakšavanja poslova izravno ili neizravno povezanih sa zabranjenom transakcijom.
· pružati bilo kakve usluge (npr. računovodstvo, logistiku, administraciju ugovora i tehničke usluge) za pružanje podrške poslovima koji su izravno ili neizravno povezani sa zabranjenom transakcijom.
· upućivati poslove povezane, izravno ili neizravno, sa zabranjenom transakcijom osobama izvan EU, Švicarske, UK-a ili SAD-a. 
· sudjelovati u bilo kojem dijelu bilo kojeg sastanka ili odbora, uključujući planiranje ili glasovanje, o promicanju poslova izravno ili neizravno povezanih sa zabranjenom transakcijom.
· sudjelovati u mijenjanju operativnih politika ili postupaka za određenu transakciju na način kojim bi se omogućio neovlašteni pravni posao u vezi sa zabranjenom transakcijom.
Primi li osoba iz EU, Svicarske, Ujedinjene Kraljevine ili SAD-a od bilo koga upit u vezi s pitanjem koje izravno ili neizravno uključuje zabranjenu radnju, ta osoba iz EU, Švicarske, Ujedinjene Kraljevine ili SAD-a mora odbiti odgovoriti (ili potvrditi da ne može odgovoriti).
Međutim, dopušteno je primati opće informacije o poslovanju Društva, poput općih izvješća, poslovnih planova, proračuna i izvješća o dobiti, uključivati ​​takve informacije u pripremu konsolidiranih izvješća te na druge načine donositi odluke koje se općenito odnose na poslovanje Društva.

VII. Kako osobe koje nisu državljani EU, Švicarske ili Ujedinjene Kraljevine, odnosno osobe koje nisu iz EU-a, moraju postupiti u situaciji izuzeća??
U situaciji izuzeća, zaposlenici, službenici ili direktori koji nisu osobe iz EU, Švicarske, UK-a ili SAD-a ne smiju učiniti ništa od sljedećeg:
· prenijeti odgovornost na osobu iz EU-a, Švicarske, UK-a ili SAD-a za bilo koja pitanja koja se izravno ili neizravno  odnose na zabranjenu transakciju ili zahtijevati da osoba iz EU-a, Švicarske, UK-a ili SAD-a pomogne u toj transakciji,
· razgovarati o bilo kojim stranama ili drugim aspektima izravno ili neizravno povezanim  sa zabranjenom transakcijom, s osobom iz EU-a, Švicarske, UK-a ili SAD-a, osim da bi ih se upozorilo na potrebu pridržavanja ove Politike ili pokrenulo pitanje usklađenosti,
· uključiti osobe iz EU-a, Švicarske, UK-a ili SAD-a u bilo kakve rasprave, sastanke ili drugu korespondenciju u vezi s bilo kojim pitanjima izravno ili neizravno povezanim  sa zabranjenom transakcijom,
· pokušati uključiti osobe iz EU-a, Švicarske, Ujedinjene Kraljevine ili SAD-a u bilo što izravno ili neizravno povezano sa zabranjenom transakcijom uskraćivanjem informacija (npr. namjernim uklanjanjem podataka o imenu osobe pod sankcijama iz korespondencije ili komunikacije).
Sva pitanja u vezi s navedenim potrebno je uputiti Službeniku za etiku i usklađenost
VIII. Obuka
Redovito će se provoditi obuka o Politici o sankcijama i izuzeću. Imate li pitanja o programu obuke, obratite se svojem Službeniku za etiku i usklađenost. Obveza je svakog zaposlenika proći obveznu obuku te joj pristupiti odgovorno i angažirano.

IX. Izražavanje zabrinutosti
Saznate li da CCHBC ili neko od njenih povezanih društava sudjeluje u bilo kakvom poslu protivnom važećim Sankcijama, o tome u najkraćem mogućem roku obavijestite svojeg Službeniku za etiku i usklađenost kako biste dobili daljnje smjernice ili isto prijavite putem naše linije za prijavu nepravilnosti (SpeakUp!).
Zbog prijave kršenja ove Politike nijedan zaposlenik neće biti izložen poduzimanju bilo kakvih nepovoljnih mjera u vezi sa svojim radnim odnosom.


X. Niste li sigurni, potražite savjet
Nađete li se ikad u situaciji da niste sigurni kako reagirati u određenoj situaciji ili je li neko ponašanje možda neprimjereno ili u suprotnosti s ovom Politikom, prije poduzimanja bilo kakvih koraka zatražite savjet od svog Službenika za etiku i usklađenost ili potražite savjet putem linije za prijavu nepravilnosti (SpeakUp!).
Imate li pitanja o ovoj Politici, obratite se svom nadređenom ili, alternativno, Službeniku za etiku i usklađenost. Službenik za etiku i usklađenost kojemu se trebate obratiti ovisi o vašoj ulozi/poziciji:
· Zaposlenici lokalne (državne) razine: Nacionalni direktor Odjela za pravne poslove
· [bookmark: _GoBack]Nacionalni direktor Odjela za pravne poslove i zaposlenici s funkcijama na razini Skupine: Voditelj Odjela za osiguranje pravne usklađenosti
· Glavni direktori, članovi izvršnoga rukovoditeljskog tima i glavni izvršni direktor: Glavni savjetnik.

XI. Ažuriranje Politike
Ova se Politika redovito pregledava, a Društvo zadržava pravo izmjene i dopune njezina sadržaja u bilo kojem trenutku. Najnovija verzija ove Politike dostupna je na intranetu i internetskoj stranici Društva. www.coca-colahellenic.com.


Datum zadnje revizije: svibanj, 2026.

